Primăria Buzău a anunțat finalizarea lucrărilor pentru implementarea unui sistem de management al traficului rutier, care este și cel mai modern din țară. În urma acestui proiect, finanțat din fonduri europene, autobuzele ajung la timp în stații, având "undă verde" în intersecții, iar șoferii au scăpat de blocaje.
Proiecte de infrastructură finanțate din fonduri europene
Primăria Buzău a accesat un program finanțat din fonduri europene, de peste 30 de milioane de euro, privind îmbunătățirea mobilității urbane și reducerea poluării.
Acesta prevede, printre altele, achiziția a 13 autobuze electrice, 500 de biciclete ,,comunitare'' cu 48 de stații de parcare și încărcare amplasate în tot orașul, modernizarea mai multor străzi dotate cu piste de biciclete, dar și un sistem inteligent de management al traficului rutier care permite eliminarea blocajelor rutiere, mai ales la orele de vârf.
Intersecții inteligente, care comunică cu autobuzele din trafic
Potrivit primarului Buzăului, Constantin Toma (PSD), au fost deja modernizate 24 de intersecții semaforizate, care comunică în permanență cu autobuzele aflate în trafic, astfel încât să ducă la respectarea orarelor de trafic.
"Aceste intersecții inteligente sunt dotate cu elemente de inteligență articială. La fiecare trei secunde, pe baza informațiilor acumulate, se scanează intersecția, și se ia decizia de verde (n.r. culoare semaforului) în primul rând dacă există un autobuz. Este un sistem care ne va permite să îmbunătățim traficul în municipiul nostru și să avem mai puțină poluare (…) Vom exintd acest sistem în tot Buzăul și vom avea și o flotă de autobuze electrice" a declarat edilul Buzăului într-un material postat pe pagina de Facebook a primăriei (VIDEO complet la finalul articolului).
Autobuze electrice și centru intermodal de transport
Edilul Buzăului a anunțat că au fost deja semnate contractele de finanțare pentru încă 36 de autobuze electrice și construirea celui mai mare Centru Intermodal de transport din România.
Acesta va fi amenajat pe Șoseaua Brăilei, pe un teren de 12,4 hectare care a fost transferat gratuit, prin Hotărâre de Guvern, de la Ministerul de Interne.
La Ploiești….nimic!
Dacă la Buzău și alte orașe, precum Brașov, Târgoviște, Cluj Napoca, Sibiu, Oradea, Craiova și lista poate continua, primarii în funcție au reușit să implementeze proiectele de mare infrastructură finanțate cu fonduri europene, la Ploiești, administrația Volosevici a eșuat lamentabil.
Tramvaiele au rămas aceleași din anii 70, blocajele din trafic sunt la ordinea zilei, străzile sunt pline de gropi, marcajele rutiere au dispărut, iar reparația unor străzi, precum Bulevardul Castanilor, începută în urmă cu cinci luni, nu s-a finalizat nici acum.
Cel mai recent exemplu de batjocură la adresa șoferilor o reprezintă așa-zisa reparație a podului din zona Dedeman, de la ieșirea din Ploiești spre Bucov.
Iar în ceea ce privește proiectele centrelor intermodale de transport din Ploiești, care includeau autogări, parcări, spații de servicii, atât în zona Spitalului Județean, cât și în zona Podul Înalt, acestea nu au mai fost implementate de actualul primar Andrei Volosevici, ca multe altele…
VIDEO